b'\n_START_ARTICLE_\nPergamono altorius\n_START_PARAGRAPH_\nPergamono altorius (arba Dzeuso altorius)\xc2\xa0\xe2\x80\x93 Sen. Graikijos helenistinio periodo II a. pr. m. e. sukurta architekt\xc5\xabrin\xc4\x97-skulpt\xc5\xabrin\xc4\x97 konstrukcija Pergamo (Pergamono) mieste. Perkelta \xc4\xaf Berlyn\xc4\x85 ir rekonstruota, esanti Pergamono muziejuje.\n_START_SECTION_\nIstorija\n_START_PARAGRAPH_\n\xe2\x80\x9ePergamono altorius\xe2\x80\x9c yra architekt\xc5\xabrin\xc4\x97 konstrukcija, kadaise supusi Dzeuso altori\xc5\xb3 At\xc4\x97n\xc4\x97s \xc5\xa1ventykloje Pergamo akropolyje. Konstrukcija buvo pastatyta II a. pr. m. e. Jo statybas u\xc5\xbesak\xc4\x97 karalius Eumenas II (197\xe2\x80\x93159\xc2\xa0m. pr. m. e.) \xc5\xa1v\xc4\x99sdamas pergal\xc4\x99 prie\xc5\xa1 Galatijos galus. Statinio pagrindin\xc4\x97s dalys buvo pastatytos 166\xe2\x80\x93156\xc2\xa0m. pr. m. e. laikotarpiu. Statinys buvo statomas remiantis At\xc4\x97n\xc5\xb3 Akropolio pavyzd\xc5\xbeiu. Vienu svarbiausi\xc5\xb3 statinio skulptori\xc5\xb3, manoma, buvo Piromachas i\xc5\xa1 At\xc4\x97n\xc5\xb3. Ties statiniu, manoma, dirbo apie 40 meninink\xc5\xb3, i\xc5\xa1 kuri\xc5\xb3 penkiolikos autografai i\xc5\xa1lik\xc4\x99. Naujojo Testamento Aprei\xc5\xa1kimo Jonui knygoje, tikima, minimas altorius ir vadinamas \xe2\x80\x9e\xc5\xa0\xc4\x97tono sostu\xe2\x80\x9c. VIII a. Pergam\xc4\x85 u\xc5\xbe\xc4\x97m\xc4\x97 Bizantijos imperija, \xc5\xa1ventyklos akmenys buvo panaudotos gynybinei sienai statyti. Laikui b\xc4\x97gant miestas sunyko ir XIX a. i\xc5\xa1 jo buvo lik\xc4\x99 tik griuv\xc4\x97siai, i\xc5\xa1 kuri\xc5\xb3 vietos apylinki\xc5\xb3 gyventojai ne\xc5\xa1iodavo akmenis savoms statyboms._NEWLINE_1864\xc2\xa0m. vietov\xc4\x97je apsilank\xc4\x97 vokie\xc4\x8di\xc5\xb3 archeologas Carl Humann, kuris suprato didel\xc4\x99 liekan\xc5\xb3 kult\xc5\xabrin\xc4\x99 vert\xc4\x99. Prasid\xc4\x97jo derybos tarp Vokietijos ir Osman\xc5\xb3 Turkijos vyriausybi\xc5\xb3. 1878\xe2\x80\x931879\xc2\xa0m. buvo susitarta, kad draugi\xc5\xa1kumo vardan (Turkija tuo metu buvo karin\xc4\x97 Vokietijos s\xc4\x85junginink\xc4\x97) ir u\xc5\xbe 20 000 marki\xc5\xb3 Turkija leis i\xc5\xa1ve\xc5\xbeti vokie\xc4\x8di\xc5\xb3 rastas liekanas. 1878\xc2\xa0m. rugs\xc4\x97jo m\xc4\x97nes\xc4\xaf Karl Humann prad\xc4\x97jo kasin\xc4\x97jimus Pergamone. Altoriaus dalys iki 1886\xc2\xa0m. buvo siun\xc4\x8diamos \xc4\xaf Vokietij\xc4\x85. 1902\xc2\xa0m. rekonstruot\xc4\x85 altori\xc5\xb3 Berlyne atideng\xc4\x97 kaizeris Vilhelmas II, ta\xc4\x8diau buv\xc4\x99s muziejaus pastatas buvo \xc5\xbeenkliai per ma\xc5\xbeas ir altorius 1930\xc2\xa0m. tapo naujai pastatyto Pergamono muziejaus dalimi Muziej\xc5\xb3 saloje. 1934\xc2\xa0m. Adolfas Hitleris nurod\xc4\x97 sukurti naci\xc5\xb3 partijos suva\xc5\xbeiavim\xc5\xb3 Niurnberge trib\xc5\xabn\xc4\x85, kuri\xc4\x85 architektas Albert Speer suprojektavo Pergamono altoriaus pavyzd\xc5\xbeiu.\n_START_SECTION_\nApie Pergamono altori\xc5\xb3\n_START_PARAGRAPH_\nPergamono muziejuje yra pilnai rekonstruota tik vakarin\xc4\x97 altoriaus dalis, kitos dalys rekonstruotos atskirai arba eksponuojamos i\xc5\xa1likusiais fragmentais. \xc5\xa0ventykla buvo skirta Dzeusui arba At\xc4\x97nei, arba abiem dievams kartu. Konstrukcijos matmenys \xe2\x88\x92 36,4 x 34,2 m. Vir\xc5\xa1utin\xc4\x97je altoriaus dalyje yra gerai i\xc5\xa1silaik\xc4\x99s gigantomachij\xc4\x85 vaizduojantis frizas, kuriame yra apie 100 fig\xc5\xabr\xc5\xb3: 20 diev\xc5\xb3, 24 deivi\xc5\xb3, 59 titan\xc5\xb3 ir 28 \xc5\xbev\xc4\x97ri\xc5\xb3. \xc5\xa0io frizo ilgis yra apie 120 m. Kitas, ma\xc5\xbeesnis auk\xc5\xa1\xc4\x8diu frizas, vaizduojantis Telefo istorij\xc4\x85, buvo nerekonstruotas ir yra i\xc5\xa1d\xc4\x97liotas fragmentais ekspozicijoje pagal sp\xc4\x97jam\xc4\x85 original\xc5\xb3 i\xc5\xa1d\xc4\x97stym\xc4\x85.'